钦定古今图书集成/明伦汇编/氏族典/第294卷 > 方国珍
## 钦定古今图书集成/明伦汇编/氏族典/第294卷 > 方国珍

按《明外史方国珍传》：国珍，黄岩人。长身黑体，面白如
瓠，力逐奔马，世以贩盐浮海为业。元至正八年，怨家
告其通寇，国珍杀怨家，遂与兄国璋、弟国瑛、国珉亡
入海，聚众梗海道。元以海道漕运万户招之，乃受官。
寻进行省参政，尽有庆元、温、台之地。国珍既得官，拥
兵侵掠自如。太祖取婺州，国珍谋曰：“江左号令严明”，
恐不能与抗，遣使奉书，请以三郡献，且遣次子关为
质。太祖却其质，使博士夏煜往拜国珍福建行省平
章事，弟国瑛参知政事，国珉枢密分院佥事。国珍名
献三郡，阴持两端。煜既至，乃诈称疾，自言老不任职，
惟受平章印识而已。太祖察知其情，谕以书。是时，元
累进国珍官至江浙行省左丞相、衢国公，分省庆元。
国珍受之如故，特以甘言谢太祖，绝无内附意。及得
所谕书，竟不省。温人周宗道以平阳来降，国珍次子
明善守温，以兵争，参军胡深击败之，进兵温州。明善
恐，乃与国珍谋，请俟杭州下，即纳土入朝。太祖遂诏
深班师。吴元年既克杭州，国珍据境自如，又数通好
于扩廓帖木儿及陈友定图为掎捔。太祖闻之怒，贻
书数其十二罪，进兵讨之。攻台州，国瑛迎战，败，弃城
走黄岩。复破黄岩，进克温州，长驱抵庆元。国珍率所
部遁入海，追败之。诸将相次出降，乃遣子关奉表乞
降，授广西行省左丞，食禄不之官。数岁，卒于京师。子
礼，官广洋卫指挥佥事；关，虎贲卫千户所镇抚。关弟
行，字明敏，善诗，承旨宋濂尝称之。